Avonturier pak roeitog van Kaapstad na Rio alleen aan | Netwerk24
Avonturier pak roeitog van Kaapstad na Rio alleen aan
Deur Jackie Kruger 15 September 2020 05:36
'n Suid-Afrikaanse avonturier wat alleen van Kaapstad na Rio de Janeiro wil roei om mense bewus te maak van die voordele van hernubare energie, sê dit gaan nie 'n maklike taak wees nie, maar hy weet wat vir hom voorlê.
Zirk Botha (59) is 'n voormalige vegoffisier in die Suid-Afrikaanse Vloot en 'n bestuurder gemoeid met ekonomiese ontwikkeling by die maatskappy Juwi Renewable Energies in Kaapstad, wat die vaart ondersteun.
Botha beoog om op 1 Desember in Kaapstad met die vaart te begin. "Maar afhangende van die weer kan dit ook die 2de of 3de wees," sê hy by navraag.
Greg Austin, besturende direkteur van Juwi Renewable Energies, en Zirk Botha op sy boot, Ratel. Foto: Juwi Renewable Energies
Volgens inligting op die maatskappy se webtuiste wil Botha die vaart van sowat 7 000 km gebruik om mense bewus te maak van die nadele van die gebruik van fossielbrandstowwe en die verbruikerskultuur se negatiewe impak op die aarde. Hy sê hernubare energie is noodsaaklik vir 'n volhoubare toekoms en die toekomstige geslagte.
Tydens die vaart sal Botha heeltemal afhanklik wees van die son om batterye te herlaai vir sy ontsouter en veiligheid- en satellietkommunikasietoerusting.
Botha het sy boot, wat Ratel gedoop is, feitlik eiehandig gehou. Dit is geskoei op 'n ontwerp van Phil Morrison, 'n bekende vloot-argitek.
Hy beoog om daagliks sowat 14 uur lank te roei. Die vaart sal na verwagting 100 dae of langer neem om te voltooi. Hy verwag ook om daagliks sowat tien liter ontsoute water te drink en 8 000 kalorieë in te neem.
Daar is geen ander boot wat bystand verleen nie en hy is onstuimige seetoestande te wagte.
Botha sê soos met elke groot doelwit wat 'n mens vir jouself stel, is jy tegelykertyd bang en opgewonde. Hy sê hy lei 'n baie avontuurlustige lewe en het al baie oor die suidelike deel van Atlantiese Oseaan gevaar. "Ek weet wat voorlê en dat dit nie maklik gaan wees nie."
Hy het ook al in die Himalajas gaan stap en regop met 'n roeiski-plank in die Okavango Delta geroei.